Молитва к Пресвятой Богородице перед Ея иконой, именуемой «Умиление» Новогородская

Молитва к Пресвятой Богородице перед Ея иконой, именуемой

“Умиление” Новогородская

О, Владычице Богородице, души моея услаждение, изсохшаго сердца моего струе Боготечная, потемненнаго ума моего пресветлый светильниче, ленивыя воли моея путеводительнице, немощи моея сило, наготы облегчение, нищеты богатство, неисцелимых ран мощное и скорое врачевание, слез осушение, рыданий утоление, бед претворение, болезней облегчение, уз разрешение, спасения надеждо! Услыши молитву мою: даждь ми время покаяния, ревность спасения, силу в подвизех богоугождения; сохрани мя от напастей и всяких зол, во искушениих же и бедах простри Твою руку помощи, да возстану в падении и не погибну люте. Дондеже пребываю в сем многоболезненном житии, не лиши мене даров Твоея милости

. Ущедри благостынею Твоею всю христолюбивыю братию, зде предстоящую и молящуюся. Младенцы воспитай, юныя настави, старыя поддержи, малодушныя утеши, заблудшия вразуми, вдовицы и сирыя призри и защити, на всех любящих и ненавидящих нас излей богатую Твою милость. И при кончине жизни моея, во время исхода моего от телесе, буди ми предстательница: болезнь смертную умягчи, тоску утоли и бедную мою душу приведи к вечным обитателем, да не возьмет мене темная сила, ниже да увлечет во глубину ада. Ей, Преблагая Владычице Богородице, души моея умиление! Согрей хладное в вере и любви сердце мое слезами умиления; низпосли ми, скорбящему и обремененному грехми, за молитвы преподобного отца Серафима твоего чтителя, потребную радость и утешение. Да не лишуся убо, Богоневесто, упования моего любленном сыне Твоем, Господе нашем Иисусе Христе, сей прияти. Тому слава и держава, честь и поклонение, со Безначальным Его Отцем, Всесвятым и Благим и Животворящим Его Духом, ныне и присно и во веки веков. Аминь.