Молитва преподобным Феодору и Павлу Ростовским

О преподобнии отцы, пастырие и учителие наши, блаженнии авво Феодоре и авво Павле! в лета древняя путем заповедей Господних шествовати изволивше, притекли есте в место пустынное, идеже благословением и молитвами началовождя своего, преподобнаго и Богоноснаго Сергия, чудотворца Радонежскаго, преславную обитель святых страстотерпцев Бориса и Глеба возградили есте, во устроение благочестия иноческаго жительства, и противу невидимых врагов спасения нашего тамо подвизастеся, и тако угодницы бысте Богови, верою, надеждою и любовью благолепно украшающеся, постом же и

бдением и молитвами Богу благоугождающе, и во всяком благочестии ко временному житию и вечному спасению образи нам явльшеся. И ныне убо, преподобнии отцы наши, не засудите посещати чада своя, во еже отразити от нас наветы вражия: наставите же и утвердите нас в подвизех добрых, к жизни вечной души наша руководствующе. Молитеся милости Подателю и Господу всяческих, да спасет нас, имиже весть судьбами, и наследники сотворит с вами вечнаго наслаждения, да непрестанно славим Всесвятое Имя Отца, и Сына, и Святаго Духа в безконечные веки веков. Аминь.